钦定古今图书集成/方舆汇编/职方典/第1456卷 > 《北金沙江源流考》前人
## 钦定古今图书集成/方舆汇编/职方典/第1456卷 > 《北金沙江源流考》前人

按：金沙江源出吐番共陇川犁牛石下，谓之犁牛河，
亦曰犁水。讹“犁”为“丽”，又名丽江，即古丽水。以其江产
黄金，故名金沙。元宪宗取大理用革囊以济者，即此
也。其流经吐番铁城桥，东经丽江府巨津、宝山二州，
又东经鹤庆府、北胜州、姚安府，又自武定府北界经
黎溪州。蒙氏僭封为四渎之一，亦即此江也。又自武
定下流入济虑部，彝人凿桐槽船，以通往来行旅，遂
名“金沙渡。又西过四川东川府，一名黑水，一名纳彝”，
然皆金沙江别名。又经四川行都司，会川、建昌、德昌、
打冲等卫所，又经乌蒙府，又经马湖府蛮彝长官司，
与马湖江相合。下流至叙州入岷江矣。今自其支流
者言之，大理宾川大江北入金沙江，鹤庆漾共江东
南至龙珠山入石穴，伏流复出金沙江。三庄河与漾
共江会流入金沙江。北胜州桑园河经州西南桑园
村，下流入金沙江。龙潭泉有九眼，下流入金沙江。程
湖，南入金沙江。姚安府蜻蛉河西经大姚县，东入金
沙江。龙蛟江一名“苴泡江”，合姚州连场、香水二河，入
金沙江。安宁州螳螂川，即滇池所泄，下流潆回州治，
上过昆阳州，下经富民县，入金沙江。楚雄府龙川江
西合诸水为峨“川。又东合诸水，经定远县黑盐井，
下流入金沙江。”《考》：“安宁、楚雄二水虽小，可通舟楫。武
定府西溪河，经楚雄府至元谋县西入金沙江。又勒
彝水、普渡河，俱入金沙江。”以上皆云南之水，朝宗于
东海。顺流于中国者，四川东川府牛栏江，源出寻甸
府，入金沙江。辟谷川，源出寻甸府白津河，西入金沙
江。越嶲卫大渡河，源出吐蕃，下流合马湖江。四川行
都司宁远河，西南合泸水，入金沙江。怀远河，南合泸
水，入金沙江。盐井卫越溪河，东合打冲河，入金沙江。
双桥河，流经打冲河，入金沙江。会川卫泸古河河出
小相公岭，入金沙江。打冲河千户所“打冲河，蛮名黑
惠江，又名纳彝江，源出吐蕃，下流入金沙江。”冕桥千
户所东河，源出小相公岭，会泸古河，入金沙江。四川
行都司南。泸水源出吐蕃，南入金沙江。《元史》云：“水源
广而多瘴，鲜有行者，春夏常热，可𬊈鸡豚。诸葛武侯
五月渡泸，即此水也。”元李景山云：《益州记》《水经》俱以
泸水在永昌不韦县，《寰宇记》以为在嶲州会川县，景
因出使越嶲，考泸水源，盖建昌泸川驿，有孟获城，又
有泸古州。孔明渡泸，繇嶲州入益，即滇池，此名渡泸
为有验。今水出吐蕃，过建昌、会川，合金沙江，夹岸多
高崖丛苇，故下渡如经甑釜，炎蒸抑郁，多感瘴疠，至
今犹然。或以金沙江即泸水，误矣。云南之水迤东可
通中国者，如云南府大城江，自阳宗明湖经宜良入
盘江，临安之泸江、曲江、婆兮江入盘江，澂江府之盘
江、铁赤河入盘江，广西府之八甸溪入盘江。盘江至
府境，水为大，曲靖府之潇湘江、白石江合盘江，经交
水至弥勒入平伐横山寨下经广西静江入于海。广
南府西洋江入广西田州府，右江南汪溪亦入右江，
寻甸州阿交合溪入霑益州界。北在经理广西田州
水陆者，安可忽之哉？如大理府西洱河下与漾濞江
合流，入澜沧江。漾濞亦名神庄江。澜沧江源出吐蕃，
自西而南，至于丽江、兰州、云龙，过永昌、楚雄、临安、车
里、大甸七十城门，至交阯入海。赵州白岩𧸘江一名
“赤水江，下流至定边，名礼社江。”澜沧江，临安府西，有
礼社江，入纳楼茶甸界为禄丰江，经合蒙自为梨花
江，注于交阯清水江。楚雄府马龙江，源自蒙化境，由
定边𥔲嘉合白岩𧸘江，南入元江。景东：澜沧江，大河，
源出定边，入马龙江。景东府杉木江，马涌江，合南浪
江，入威远州界。永宁府罗易江，北过府境勒汲河，入
四川盐井卫界。顺宁府备溪江，西洱漾濞二水，合流
至本府铁场山下，入澜沧江，故名元江府。礼社江一
名“元江”，源出白岩𧸘江，合澜沧江诸水入交趾新化
州。摩勒江即礼社江，下流至元江，入交趾者。乐甸长
官。景东河，源出景东，经本甸下入马龙江。北胜州，罗
昜江入永宁府，白角河，入西蕃界。永昌府，澜沧江，银
龙江入澜沧江，胜备河入备溪江。潞江一名“怒江”，经
芒巿木邦八百，下流为喳哩河，经摆古入南海。槟榔
江出吐蕃，绕金齿、百彝，经干崖、阿昔，下合大车江，至
江头城腾越。大盈江一名“大车”，入南甸为小梁河，至
干崖为安乐河，西流为槟榔江。龙川江下流至缅甸太公城，合大盈江。《云南府》：安宁河出安宁，经冨民、罗
次为摩沙溪，至禄丰为大溪，至易门为九渡河，入元
河。又星宿河出武定，经禄丰，过易门入元江。蒙化府：
阳江，出郡西北甸头花判溪，南至甸尾，过定边，与迷
川礼社江相合，过元江入海。澜沧江与漾濞江，蒙人
谓之大小二江，至顺、蒙交界处，土人谓之“罗擦聚。”二
水相交，日出水光荡射可观，不二十馀日，至锦龙江，
一名“九龙船”，行会海客于此，渐至南海。愚谓云南通
缅甸诸彝水路，旧惟知有金沙江可通大舟，不知潞
江喳哩一派可通摆古、澜沧，银龙一派可通八百交
阯，皆可舟可船之水。经理缅甸者，诚不可不讲求也。
故附及之。